Bejaarde by Midrandse dwelmnes vasgetrekDie Valke het Donderdag drie mans, waaronder ŉ bejaarde, op ŉ kleinhoewe in Midrand waar dwelms vervaardig is, in hegtenis geneem. Kaptein Paul Ramoloko, ŉ woordvoerder, sê hulle het beslag gelê op dwelms met ŉ straatwaarde van sowat R1,5 miljoen. “Bure het die polisie ingelig dat hulle ŉ vragmotor by die perseel gesien het en dat kratte met verdagte bestanddele afgelaai is,” het Ramoloko gesê. Die bestanddele waarop beslag gelê is, word gebruik om Mandrax te vervaardig. ŉ 62-jarige man, sy 34-jarige seun en ŉ 33-jarige medepligtige is in hegtenis geneem. Hulle word aangekla van dwelmvervaardiging en dwelmhandel. Die ondersoek duur voort en meer inhegtenisnames word verwag.